A Bíróság (kilencedik tanács) 2025. június 5-i ítélete (az Okresní soud v Teplicích [Cseh Köztársaság] előzetes döntéshozatal iránti kérelme) – innogy Energie, s.r.o. kontra QS
(C-749/23. sz. ügy_1 innogy Energie)
(Előzetes döntéshozatal – Fogyasztóvédelem – 93/13/EGK irányelv – A fogyasztókkal kötött szerződésekben alkalmazott tisztességtelen feltételek – 3., 5., 7. cikk és a melléklet 1. pontjának e) alpontja – Határozott idejű villamosenergia-ellátási szerződés – A fizetés elmulasztása esetén kötbért előíró feltétel – A kötbér összegének arányossága – A feltételek világos és érthető jellege – (EU) 2019/944 irányelv – Alkalmazhatatlanság)
Az eljárás nyelve: cseh
A kérdést előterjesztő bíróság
Okresní soud v Teplicích
Az alapeljárás felei
Felperes: innogy Energie s.r.o.
Alperes: QS
Rendelkező rész
A fogyasztókkal kötött szerződésekben alkalmazott tisztességtelen feltételekről szóló, 1993. április 5-i 93/13/EGK tanácsi irányelv 3. cikkének (1) bekezdését és 5. cikkét az ezen irányelv melléklete 1. pontjának e) alpontjával és ezen irányelv 7. cikkével összefüggésben
a következőképpen kell értelmezni:
tisztességtelennek minősülhet a határozott idejű, rögzített áron kötött villamosenergia-ellátási szerződés azon feltétele, amely lehetővé teszi a szerződést a fogyasztó általi fizetés elmulasztása miatt lejárat előtt felmondó ellátó számára, hogy automatikusan átalánykötbért szabjon ki a fogyasztóval szemben, függetlenül az ezen ellátó által ténylegesen elszenvedett közvetlen gazdasági veszteségtől. E feltétel akkor felel meg a 93/13 irányelv 5. cikkében foglalt átláthatósági követelményeknek, ha az említett feltétel szerkezete és a szerződésben való elhelyezkedése, valamint a szerződés elektronikus úton történő megkötésének körülményei – amelyek magukban foglalják az eladó vagy szolgáltató által a fogyasztónak nyújtott információkat is – olyan jellegűek, hogy lehetővé teszik a szokásosan tájékozott, észszerűen figyelmes és körültekintő, átlagos fogyasztó számára, hogy megismerje a vele szemben átalánykötbér fizetésére kötelező feltétel tartalmát és működését, és értékelje a rá nézve ebből eredő gazdasági következményeket.
____________
1 HL C, C/2024/2012.